SEAFCO รับไตรมาส 2 ขาดทุน หั่นรายได้ปี 65 เซ่นโครงการล่าช้า-ขาดแรงงาน
SEAFCO ยอมรับไตรมาส 2 ยังขาดทุน พร้อมหั่นเป้ารายได้ปี 65 ลง เหตุโครงการล่าช้า-ปัญหาขาดแรงงาน รวมถึงการแข่งขันที่สูงขึ้น
SEAFCO ยอมรับไตรมาส 2 ยังขาดทุน พร้อมหั่นเป้ารายได้ปี 65 ลง เหตุโครงการล่าช้า-ปัญหาขาดแรงงาน รวมถึงการแข่งขันที่สูงขึ้น
23 พ.ค. 2565

นายณรงค์ ทัศนนิพันธ์ กรรมการผู้จัดการใหญ่ บริษัท ซีฟโก้ จำกัด (มหาชน) หรือ SEAFCO เปิดเผยว่า ภาพรวมทั้งปี 65 บริษัทได้ปรับลดเป้าหมายรายได้เหลือ 1,200-1,300 ล้านบาท จากเดิมคาดว่าจะทำได้ 1,400-1,500 ล้านบาท เนื่องจากงานโครงการต่างๆ ออกมาไม่มากอย่างที่คาดไว้ และการแข่งขันค่อนข้างรุนแรง ในขณะเดียวกันบริษัทยังได้ประสบปัญหาขาดแคลนแรงงานอีกด้วย โดยในช่วงก่อนที่จะมีการแพร่ระบาดของเชื้อไวรัสโควิด-19 บริษัทมีแรงงานทั้งหมด 600-700 คน แต่ปัจจุบันลดลงมาเหลือเพียง 200 คน
ขณะที่บริษัทยอมรับว่าผลประกอบการในช่วงไตรมาส 2/65 คงยังมีผลขาดทุนต่อเนื่องจากไตรมาส 1/65 ที่มีผลขาดทุน 43.50 ล้านบาท เนื่องจากเป็นช่วงเทศกาลที่มีวันหยุดยาวค่อนข้างมาก จำนวนวันทำงานที่น้อย และ ยังมีการรับรู้รายได้จากงานโครงการที่ประมูลเข้ามาในปี 64 ซึ่งมีมาร์จิ้นต่ำเข้ามาอย่างต่อเนื่อง
อย่างไรก็ตาม บริษัทเชื่อว่าครึ่งปีหลังผลงานจะฟื้นตัว เนื่องจากได้เตรียมจะเพิ่มแรงงานอย่างต่อเนื่องในช่วงที่เหลือของปีนี้ คือไตรมาส 2/65 มีแรงงานเข้ามาเพิ่ม 100 คน ไตรมาส 3/65 จะมีแรงงานเข้ามาเพิ่ม 100 คน และไตรมาส 4/65 จะมีแรงงานเข้ามาเพิ่ม 50 คน ซึ่งเชื่อว่าจะเพียงพอต่อโครงการต่างๆ ที่จะออกมาเพิ่มเติมในช่วงที่เหลือของปีนี้
โดยปัจจุบัน บริษัทมีปริมาณงานในมือ (Backlog) ราว 1,285.80 ล้านบาท แบ่งเป็นงานโครงการภาคเอกชน 68% และ ภาครัฐ 32% พร้อมกันนั้นยังเตรียมเข้าประมูลโครงการใหม่ๆ อย่างต่อเนื่องรวมกว่า 162 โครงการ มูลค่ารวม 14,433 ล้านบาท แบ่งเป็นโครงการภาคเอกชน 103 โครงการ มูลค่า 6,671 ล้านบาท และ โครงการภาครัฐ 59 โครงการ มูลค่า 7,762 ล้านบาท จะทยอยรู้ผลการประมูลในช่วงที่เหลือของปีนี้
“ช่วงเวลาทำงาน โครงการต่างๆที่ออกมา และ จำนวนแรงงานที่เพียงพอต่อการดำเนินโครงการต่างๆ จะช่วยผลักดันให้ทิศทางผลประกอบการในช่วงครึ่งปีหลังมีการฟื้นตัวได้” นายณรงค์ กล่าว